ΤΙΤΛΟΣ

Επίσκεψη του Πρέσβη της Δανίας στον Πρύτανη Χαρ. Μπιλλίνη

ΚΕΙΜΕΝΟ

Τον Πρέσβη της Δανίας στην Ελλάδα Per Fabricius Andersen υποδέχθηκε στο γραφείο του ο Πρύτανης Χαράλαμπος Μπιλλίνης. Ο Πρέσβης συνοδευόταν από τον Γενικό Πρόξενο της Δανίας στο Βόλο Γιώργο Γεροβασίλη, ενώ στη συνάντηση συμμετείχαν επίσης η Αντιπρύτανις Καινοτομίας, Διεθνοποίησης, Συνεργασιών και Ψηφιακής Διακυβέρνησης, Καθηγήτρια Χρυσή Λασπίδου και ο Καθηγητής - μέλος του Συμβουλίου Διοίκησης του Π.Θ. Γιώργος Σταμούλης.

Στο επίκεντρο της συνάντησης η διεθνοποίηση των ελληνικών πανεπιστημίων και η σύσφιξη των σχέσεων του Πανεπιστημίου Θεσσαλίας με τα ακαδημαϊκά ιδρύματα της Δανίας, αλλά και το πρόβλημα του brain drain που απασχολεί τις δύο χώρες και πως το αντιμετωπίζουν.

Επίσης, συζητήθηκαν θέματα που αφορούν στον αγροδιατροφικό τομέα και στις πρακτικές που ακολουθεί η Δανία για να ενισχύσει την κοινωνία και την περιφερειακή της ανάπτυξη, έναν τομέα που βρίσκεται στον επιστημονικό πυρήνα του Πανεπιστημίου Θεσσαλίας.

Ο Πρέσβης επέδειξε ενδιαφέρον για τις μεγάλες χρηματοδοτήσεις που εξασφάλισε ο Πρύτανης για το Πανεπιστήμιο Θεσσαλίας και την ανάπτυξη των υποδομών, της επιστημονικής έρευνας, των προγραμμάτων κλπ.

Τέλος, ο Πρέσβης κ. Andersen ευχαρίστησε τον Πρύτανη για την φιλοξενία και μίλησε για την ενθάρρυνση της συνεργασίας μεταξύ ευρωπαϊκών πανεπιστημίων.

Ο κ. Μπιλλίνης από την πλευρά του έκανε λόγο για την εξωστρέφεια που διακρίνει το Πανεπιστήμιο Θεσσαλίας. «Χαίρομαι που υπάρχει ταύτιση απόψεων με τον κ. Πρέσβη για την ανάγκη διεύρυνσης των συνεργασιών μεταξύ των ευρωπαϊκών πανεπιστημίων. Εργαζόμαστε προς αυτή την κατεύθυνση και ευχαριστώ τον Πρόξενο κ. Γεροβασίλη και τον Πρέσβη κ. Andersen για τη συζήτηση την οποία είχαμε, με την οποία ανοίγουμε τους ορίζοντες του Πανεπιστημίου μας».